SA man wat vrou probeer vermoor in Britse hof gevonnis | Maroela Media
SA man wat vrou probeer vermoor in Britse hof gevonnis
Emile Cilliers (38), die Suid-Afrikaner wat 'n sersant in die Britse weermag was, is in Brittanje tot lewenslange tronkstraf gevonnis nadat hy sy vrou probeer vermoor het.
Cilliers is verlede maand skuldig bevind op twee aanklagte van poging tot moord. Die regter het gesê Cilliers is deur seks en geld gemotiveer en dat hy "uitsonderlike gevoelloosheid" getoon het deur sy 42-jarige vrou, Victoria, twee keer te probeer vermoor.
Victoria het wonderbaarlik oorleef nadat sy op 5 April 2015 in Wiltshire, Engeland, tydens 'n valskermsprong 1,2 km ver geval het nadat haar valskerm nie wou oopgaan nie. Sy het onder meer haar been gebreek en rugbeserings opgedoen en was drie weke lank in die hospitaal.
Die regter het gesê hoewel Victoria se fisieke beserings genees het, sukkel sy steeds met die sielkundige skade wat Cilliers haar aangerig het.
Cilliers se verhoor het in die hof in Winchester plaasgevind en die jurie het bevind Cilliers het sy vrou by twee geleenthede probeer vermoor. Hy het eers doelbewus 'n gaslekkasie veroorsaak in die huis waar hulle gewoon het.
Toe dit nie gewerk het nie, het Cilliers sowat 'n maand later die onderdele van Victoria se valskermtoerusting verwyder wat tot gevolg gehad het dat haar noodvalskerm nie gewerk het nie.
Victoria het tydens onderhoude ná afloop van die vonnis gesê sy kan steeds nie haar man as 'n moordenaar sien nie. Volgens haar het sy vir hulle twee jong kinders gesê hulle pa is weg vir werk. Sy beplan om hom in die tronk te besoek en te konfronteer oor wat gebeur het.
Die regter het gesê Cilliers sal minstens 18 jaar agter tralies moet deurbring.
Cilliers en Victoria is in September 2011 in Kaapstad getroud. Cilliers het in Ermelo grootgeword. Sy ma was 'n onderwyseres en sy pa 'n ingenieur. Hy het volgens berigte ook twee kinders by 'n Suid-Afrikaanse vrou sowel as twee kinders saam met sy eksvrou, Carly.
Cilliers het glo 'n seksverslawing en het by verskeie geleenthede naakfoto's van homself op webwerwe geplaas en ontmoetings probeer reël met enkelvroue en pare.
Die wêreld in foto's – 18 Junie 2018
Foto's: Diana se susterskind trou met haar tiara
Jammer jy sit hier in 1ste wereld land, hul moes jou SA toe gestuur het.
So toe vang slim sy baas. Hy het probeer om die kriminele van SA se streke uit te haal maar toe was die op en wakker Britse polisie een te veel vir hom. Geen simpatie nie wat jy saa sal jy maai
Na 18 jaar is hy heelwat ouer. Victoria is n pragtige opregte mens en het beslis verdien om ontslae te raak van so n skurk. Hoop hy reabiliteer in die tronk. Ek voel baie jammer vir sy ouers wat so sleg in die steek gelaat is deur hulle seun en sy kinders wat n baie slegte nalatenskap van hulle pa gaan erf. Ongelukkig is dit so dat die kinders later in hulle lewe uitvind hoe goed of sleg hulle ouers was en dan het dit altyd n negatiewe uitwerking oor wat hulle van daardie betrokke ouer dink.
Die Sopbeen kan onthou dat daar 'n staatljie vertel word van iemand wat vir Winston Churchill gesê het, "As ek met jou getroud was het ek gif in jou koffie gegooi!" waarop hy geantwoord het, "As ek met jou getroud was sou ek dit gedrink het!!" Ander mense se boeke bly maar duister, né?